《象山》
明代·唐皋

象山巍巍高万仞，元气独钟天地正。下盘厚土上摩空，翠壁丹地相掩映。

长松古柏森且稠，琪花瑶草无春秋。层峦列嶂走云气，壮观东南百二州。

行人翘首劳双目，纵有丹梯敢轻蹴。除是神仙有羽翰，飞上山巅看海旭。

谷中流泉清不污，其中乃是蛟龙都。龙兮一出作霖雨，遂令四海无焦枯。

衡岳相望仅为伍，始信东山能小鲁。矻然一柱擎苍天，天下仰瞻今又古。

作者简介：唐皋，乐昌人。明嘉靖间任儋州吏目。事见清道光《广东通志》卷四一。